Woord-Skatte Gemyn op Tsumeb: BELHAR BOEMERANG
Die besluit van die NG leierskap om gemeentes en sinodes te laat stem oor ‘n nuwe voorgestelde Kerkorde Artikel 1 wat voorsiening maak vir die aanvaarding van die Belhar belydenis as opsionele belydenisskrif is besig om lelik te boemerang. Belhar beweer om ‘n belydenisskrif van versoening te wees, maar dis besig om groter verskeurdheid en onmin as ooit in kerkgeledere te ontketen. Dit verdeel mense wat in hart en praktyk eintlik saam glo en reeds saamdoen. Die Namibiese sinode was die eerste om ‘n stokkie voor die kerk se Belharplanne te steek, toe die vereiste twee derde ja meerderheid nie verkry kon word nie. Dit het gelei tot ‘n stroom van beskuldigings en verdagmakery deur die sogenaamde ja stemmers wat baie bedroef was oor die uitslag. Nou het die Noord Kaapse sinode oorweldigend nee gestem vir die voorgestelde nuwe artikel 1. Of dit tot ‘n verdere vloedgolf van verwyte sal lei, sal mens nou maar moet sien... Ek wil my nie hier op simplistiese wyse aan ‘n ja of nee kant skaar nie. Ek wil my wel verstout om te sê dat die hele stemmery eerder nooit moes plaasgevind het nie!
Baie Namibiese NG gemeentes het al vir jare lidmate vanuit ander kulture, sonder dat ons Belhar as belydenisskrif onderskryf. Dit sou natuurlik oneerlik wees om te beweer dat niemand rassevooroordele het nie (waar sou sulke mense gevind word?), maar die voorbeelde van hartlike liefdevolle samewerking oor rasse en kultuurgrense heen is te veel om op te noem. En dis waar van mense wat ja sowel as nee gestem het... Hierdie positiewe feite word onsigbaar in die rookwolke van verwyte na die sinode stemming in Windhoek. En dis ontsettend jammer! Dit sou eweneens oneerlik of minstens baie naïef wees om te dink dat die aanvaarding van Belhar as belydenisskrif nou skielik tot eenheid, liefde en medemenslikheid gaan lei. En mens sou seker kon vra : Ons het immers die Heilige Skrif, as mense nie aan die Bybel gehoorsaam is nie, gaan Belhar nou skielik hulle harte verander? En dit in ‘n tyd dat ons bestaande belydenisskrifte maar weinig bekend is... Sal die Belhar ondersteuners tog ook 'n slag net so opgewonde raak oor ons kosbare Dordtse Leerreëls?
Henrietta10 Maart 2015 15:59"Baie Namibiese NG gemeentes het al vir jare lidmate vanuit ander kulture, sonder dat ons Belhar as belydenisskrif onderskryf." Mense (ek onder andere) het oor en oor op verskillende plekke gevra waarom herenig die VGKSA en die NGK nie in elk geval nie, maar SONDER Belhar. Of waarom word dit nie as 'n VERKLARING laat opgeteken nie ( soos die Barmen Verklaring). Nêrens het ek ooit antwoorde op hierdie vrae teengekom nie. AntwoordVee uitHenrietta13 Maart 2015 19:37Die Noord-Kaap het pas 'n herderlike brief uitgereik, Daarin lees ek pragtige dinge. Die skakel is te kry op hierdie blog: http://hierstaanek.com/2015/03/13/tyd-vir-eenheid-in-waarheid/AntwoordVee uitAntwoordeJohannes de Koning13 Maart 2015 19:44Baie dankie!Vee uitAntwoordGideon Aggenbag20 Maart 2015 18:10Johannes, ek sê dubbel en dwars AMEN op jou mooi skrywe. Ek sê (en skryf) al lankal dat ons leierskap (e.a.) verwar strukturele eenheid met eenheid in Christus Jesus.AntwoordVee uitJohannes de Koning21 Maart 2015 09:02Inderdaad! Ware eenheid word reeds elke dag beleef tussen God se kinders oor verskeie grense heen, want ons is van dieselfde Gees deurdronge.AntwoordVee uitHennie Hoepfner06 April 2015 12:07Die vraag wat eerlik beantwoord behoort te word is of ’n kerk van gereformeerde belydenis met opsionele belydenisskrifte vrede kan maak. Kan ons, as dit by die kern van die geloof kom, kies wat ons wil bely en wat nie? Dit lyk my die groter vraag te wees. Dit is jammer dat hieroor nie veel bespreking plaasvind nie. Die NG Gemeente Albertyn (Ellisras) het juis hieroor besluit om nie die nuwe Artikel 1 te aanvaar nie.AntwoordVee uitAntwoordeJohannes de Koning06 April 2015 13:31Jy is heeltemal reg. Daar is wel diegene wat al hierdie kwessie aangeraak het, maar oor die algemeen is prinsipiële denke oor die saak skaars en gaan dit vir baie eerder oor emosie en simbolisme.Vee uitAntwoordVoeg opmerking byLaai nog...